als_Latn dik_Latn sag_Latn
Është vetëm 19 vjeç, por emri i Arlind Kalasë ka kohë që lakohet jo vetëm në mjediset kuqeblu, pasi ai është pjesë e Vllaznisë, me të gjithë ekipet e akademisë së saj, por edhe më gjerë. Më së shumti ai ka spikatur gjatë aktivizimit si titullar me ekipet kombëtare U-17 dhe U-19, ku trajnerët respektivë i kanë besuar vazhdimisht rolin e titullarit në fushën e lojës. Me teknikun Baldo Raineri dhe stafin e tij ka vetëm pak muaj që bashkëpunon, por që ka mjaftuar për të qenë në vëmendjen e stafit zviceran, për vetë mënyrën si e interpreton lojën gjatë seancave stërvitore. Konkretisht, bëhet fjalë për periudhën korrik-gusht, kur në dispozicion të trajnerit Raineri u vunë një numër shumë i madh futbollistësh, vendës dhe të huaj. Deri në çastin e fiksimit të listës përfundimtare, seleksionimet që bëheshin të ditura javë pas jave nxorrën si të panevojshëm një kontigjent të konsiderueshëm futbollistësh. Por, për hir të së vërtetës, emri i Arlind Kalasë as që u vu në diskutim asnjëherë për qëndrimin apo jo në skuadër. Madje, në shumë ndeshje përgatitore para kampionatit emri i tij figuronte si titullar i formacionit të parë. Në ecurinë e deritanishme të kampionatit, por edhe të Kupës së Shqipërisë, edhe pse në të shumtën e rasteve nuk ka qenë në fushë nga minuta e parë, për Rainerin Kalaja ka qenë një nga alternativat primare për freskimin e formacionit të parë, ku sa herë i është besuar një gjë e tillë, në të gjitha rastet ka marrë vlerësime maksimale.
Goli i parë, motivim për të ardhmen
Ata që e kanë ndjekur me vëmendje ballafaqimin Elbasani-Vllaznia, luajtur të dielën, në stadiumin “Elbasan Arena”, patën rastin të shijojnë jo vetëm lojën mjeshtërore të Arlind Kalasë, por në të njëjtën kohë edhe golin e parë të tij për ngjyrat kuqeblu në Superligë. Vetë futbollisti e ka përjetuar atë gol me shumë emocione. Specialistët e futbollit në Shkodër, duke analizuar mënyrën si Kalaja e realizoi golin, që për nga radha ishte i katërti për Vllazninë, pohojnë për “Sport Ekspres” se ishte pa dyshim një gol me vlera, që i kishte të gjitha brenda. Sipas tyre, gola të tillë veçohen për një interpretimin mjeshtëror, duke nisur që ndjekja me shumë zgjuarsi e aksionit, fitimi i dyluftimit në fundore, këmbëngulja, teknika, forca dhe në fund gjuajtja e saktë me të majtën. “Ka kohë që e pres këtë gol nga ti”, – mësohet t’i ketë thënë menjëherë pas ndeshjes tekniku i Vllaznisë, Baldo Raineri, të riut Kalaja, pasi e ka përgëzuar jo vetëm për golin, por në përgjithësi për atë që dha në fushë, duke e inkurajuar për të vijuar në këtë rrugë. Dhe kjo nuk ka kaluar pa u ndjerë nga golashënuesi më i ri i Vllaznisë, Arlind Kalaja, i cili për “Sport Ekspres” shpreh mirënjohjen e tij për punën e palodhur dhe shumë profesionale, që trajneri Raineri dhe i gjithë stafi i tij kanë bërë me të te Vllaznia. Kalaja shpreh të njëjtën konsideratë ndaj Rainerit për vëmendjen që po tregon ndaj të rinjve të tjerë, që i ka marrë në skuadër, siç janë Pjeshka, Krymi, Vecaj dhe së fundmi edhe Çinari, i cili debutoi në ndeshjen me Elbasanin. “Goli ndaj Elbasanit, si dhe ngrohtësia e stafit dhe gjithë kolektivit në përgjithësi, më motivojnë edhe më shumë, që në ndeshjet e tjera të vijoj me këtë ritëm”, – ka theksuar mes të tjerash Kalaja.
als_Latn als_Latn als_Latn